Jørn Dohrmann (DF), 2006-05-16:
Der skal i hvert fald ikke herske nogen tvivl om, at fra Dansk Folkepartis side er vi glade for også at få debatten her i dag om det her vigtige emne: bedre velfærd for søer og pattegrise i svineproduktionen.
Det er jo ikke nyt for nogen, forhåbentlig, at Dansk Folkeparti går meget ind for dyrevelfærd, og at vi gerne vil fokusere på mange af de her ting, som der også er lagt op til i det her beslutningsforslag, som nogle partier i Folketingssalen har lagt vægt på skulle fremsættes på nuværende tidspunkt, selv om alle sammen udmærket er klar over, at nøjagtig det samme forslag faktisk blev behandlet for ca. et år siden.
Vi mener jo, at det er vigtigt, at vi fokuserer på, hvad det så er, vi kan gøre for at tilgodese dyrene.
Og der kan vi så konstatere i forslaget her, at som der er lagt op til, er det kun de store produktioner, altså dem med over 300 søer, som lige pludselig er interessante at arbejde med fra forslagsstillernes side.
Det mener vi er forkert.
Vi mener, at alle grise – pattegrise og søer – har ret til et ordentligt liv i den tid, hvor de fungerer som produktionsdyr.
Derfor er vi jo enige i mange af de intentioner, som der er lagt op til i forslaget her, og derfor har Dansk Folkeparti også lagt vægt på, at når vi taler om de nye miljøgodkendelser til landbruget, jamen så er det mange af de her, man kan kalde dem gode teknikker, altså den nyeste viden, der skal indgå i den godkendelsesordning.
Vi er også enige i, at når de her gødningssystemer, som er nævnt i pkt. 9, skal kunne håndtere halm og lignende materialer, så er det selvfølgelig også nogle af de krav, man skal stille til landbruget.
Det krav er da også stillet fra 2011.
Der har man så lavet en overgangsordning, sådan at man får noget tid til at udfase de gamle staldsystemer.
Når vi vedtager en lov her, så går der et par år, inden de staldsystemer er udtjente og de er afskrevne.
Vi mener, det er rimeligt nok, at man sådan tænker fremad og indarbejder nogle af de her ting.
Men når man siger, at bokse til søerne er for små, som det er blevet vist, så mener vi, at man bør kunne tage højde for det.
Og der er det blevet nævnt fra bl.a. hr. Jens Kirks side, at dyrene har udviklet sig fra dengang, han gik på landbrugsskole.
Der kunne man jo også godt indregne lidt og tage højde for, når man laver nogle nye godkendelser til f.eks. stalde og den slags ting, at man også får nye racer som produktionsdyr.
Så det er naturligt, at tingene udvikler sig og dermed også, at boksene selvfølgelig bliver større.
Derfor har vi en forventning om, at det også er nogle af de ting, som er linet op her, som er med i den vejledning, som vil komme fra justitsministeren om, hvad man nu kan gøre bedre på det område.
For det er vigtigt for Dansk Folkeparti, at vi lægger vægt på, at mange af de her ting selvfølgelig bliver indarbejdet og diskuteret godt og grundigt igennem, inden man styrter sig ud i at sige, at det her er facitlisten, som den er lagt frem her.
Nu er der nedsat den arbejdsgruppe, som i år, har vi fået at vide fra justitsministeren, kommer med sin redegørelse eller sin rapport.
Der mener jeg helt klart, at når vi har den, så har vi også lavet det grundlæggende arbejde, der skal til for at kunne træffe nogle af de beslutninger, som der er lagt op til her.
Men der skal ikke herske nogen tvivl om, at Dansk Folkeparti er enig i intentionerne.
Derfor vil vi jo selvfølgelig gerne arbejde videre også i udvalget her på at forklare regeringen, hvad det så er, vi lægger meget vægt på, og hvor det er, vi kan se, at vi kan nå oppositionen på nogle af de her punkter, sådan at vi fortsætter med at holde presset på regeringen, så vi kan få den her gode dyrevelfærd, som i hvert fald Dansk Folkeparti står for, og som vi gerne vil videreføre.
Vi vil sige, at der er mange gode intentioner i forslaget her, som vi godt kunne tænke os at vi faktisk fik skrevet en beretning over til regeringen, så vi fik klarhed over, hvor det er, vi er henne, hvor det er, vi kan nå hinanden, og hvor det er, vi er alt for langt væk fra hinanden.
Jeg tror ikke, at vi er meget langt fra hinanden.
Jeg tror, at vi alle sammen egentlig er enige om, at her skal der ske noget for dyrene og for en, hvad skal man kalde det, forbedring af produktionsvilkårene.
Så vi afventer den videre redegørelse på området.